**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի անհրաժեշտությունը (նպատակը)**

Համաձայն Հայաստանի Հանրապետության կառավարության 2004 թվականի մարտի 4-ի 318-Ն որոշմամբ սահմանված կարգի 35-րդ կետի, Հայաստանի Հանրապետության 2021 թվականի պետական բյուջեի «Առողջապահություն» բաժնի ծրագրերի բժշկական ծառայությունների շրջանակներում իրականացվել են վերահաշվարկներ, կանխատեսումներ՝ հաշվի առնելով ընթացիկ տարվա ընթացքում բժշկական կազմակերպությունների կողմից փաստացի կատարած և էլեկտրոնային առողջապահության համակարգ մուտքագրած ծառայությունները:

Կանխատեսումների համար հիմք է ընդունվել պետական պատվեր իրականացնող բժշկական կազմակերպությունների կողմից 2021 թվականի ընթացքում մինչև նոյեմբերի 15-ը ընկած ժամանակահատվածում կատարված աշխատանքների վերաբերյալ էլեկտրոնային առողջապահության համակարգ մուտքագրած և առողջապահության նախարարության կողմից ընդունված հաշվետվությունների վերլուծությունը:

Կատարված կանխատեսումները հիմք են հանդիսացել կազմակերպությունների պայմանագրային գումարների վերահաշվարկների համար, որոնց հանրագումարի արդյունքում որոշվել են ծրագրերի կանխատեսվող գերակատարումների համար առաջարկվող փոփոխությունները` բյուջետային միջոցները արդյունավետ օգտագործելու նպատակով:

**Ընթացիկ իրավիճակը և խնդիրները**

Բժշկական կազմակերպությունների 2021 թվականի պայմանագրային գումարներում փոփոխություններ կատարելու համար անհրաժեշտություն է առաջացել կատարել ավելացումներ Հայաստանի Հանրապետության 2021 թվականի պետական բյուջեի «Առողջապահություն» բաժնի ծրագրերում: Մասնավորապես`

1. «Երեխաների բժշկական օգնության ծառայություններ» միջոցառման ֆինանսական միջոցներն առաջարկվում է ավելացնել **350,0 մլն** դրամով: Առաջարկվող ավելացումը պայմանավորած է անհետաձգելի դեպքերի աճով, մասնավորապես երեխաների շնչական ուղիների վարակների, թոքաբորբերի, կորոնավիրուսով վարակման դեպքերի աճով: Նախատեսվում է պահանջվող գումարով մինչև տարեվերջ ֆինանսավորել գերակատարված դեպքերի միայն մի մասը, հիմնականում երեխաների վերակենդանացման և անհետաձգելի ծառայությունների մասով:
2. «Բնածին հիպոթիրեոզի, ֆենիլկետոնուրիայի և լսողության (անհասների ռետինոպատիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացում» միջոցառման ֆինանսական միջոցներն առաջարկվում է ավելացնել 4**0,0 մլն** դրամով` պայմանավորված միջոցառման շրջանակներում մատուցվող ծառայությունների քանակի աճով: Մինչև տարեվերջ բյուջեով նախատեսված դեպքերի համեմատ կանխատեսվում է շուրջ 15021 դեպքի ավելացում` պայմանավորված ծնունդների քանակի, ինչպես նաև նորածիններին ժառանգական հիվանդությունների` կոնքազդրային հոդի դիսպլազիայի սկրինինգով պայմանավորված: Մասնավորապես 2021թ. բյուջեն պլանավորվել է 2019թ. փաստացի կատարողականով, մինչ դեռ կոնքազդրային հոդի դիսպլազիայի սկրինինգը 2019թ. չի իրականացվել:
3. «Շտապ բժշկական օգնության ծառայություններ» միջոցառման ֆինանսական միջոցներն առաջարկվում է ավելացնել **90,0 մլն** դրամով` պայմանավորված միջոցառման շրջանակներում իրականացվող կանչերի թվաքանակի աճով՝ պայմանավորված վերջին ամիսներին կորոնավիրուսային վարակվածության դեպքերի կտրուկ աճով՝ մոտ 9412 դեպք: 08.12.2021թ. դրությամբ փաստացի գերակատարումը կազմում է շուրջ 122,0 մլն դրամ և պահանջվող գումարով նախատեսվում է մինչև տարեվերջ ֆինանսավորել գերակատարումների մոտ 65%-ը:
4. «Անհետաձգելի բժշկական օգնության ծառայություններ» ֆինանսական միջոցներն առաջարկվում է ավելացնել **30,0 մլն** դրամով: Ավելացումը պայմանավորված է մասնավորապես գլխուղեղի սուր կամ ենթասուր իշեմիկ ինսուլտի բուժման դեպքերի քանակի աճով: Ներկա պահի դրությամբ «Գլխուղեղի սուր կամ ենթասուր իշեմիկ ինսուլտի բուժում» ենթամիջոցառման փաստացի գերակատարումը կազմում է շուրջ 32,0 մլն դրամ:
5. «Մանկաբարձական բժշկական օգնության ծառայություններ» միջոցառման ֆինանսական միջոցներն առաջարկվում է ավելացնել **30,0 մլն** դրամով` պայմանավորված հղիության ախտաբանության և ծնունդների քանակի աճի հետ՝ մոտ 188 դեպք: Միջոցառումը օֆերտայի սկզբունքով է փոխհատուցվում և կանխատեսվող գերակատարումից խուափելու համար է պահանջվում վերոնշյալ գումարը:
6. «Դատաբժշկական փորձաքննություններ» միջոցառման ֆինանսական միջոցներն առաջարկվում է ավելացնել **16,0 մլն** դրամով` իրավապահ մարմինների որոշումներով նախատեսված փորձաքննությունները պատշաճ իրականացնելու նպատակով, նախատեսվում է 100 հատ փորձաքննության դեպքերի ավելացում:

**Կարգավորման նպատակը և բնույթը**

Կառավարության որոշմամբ առաջարկվող նախագծի նպատակը պետության կողմից երաշխավորված անվճար և արտոնյալ պայմաններով բժշկական օգնության և սպասարկման ծառայությունների պատշաճ մատուցումն է:

**Նախագծի մշակման գործընթացում ներգրավված ինստիտուտները և անձինք**

Կառավարության որոշման սույն նախագծի կազմմանը մասնակցել են առողջապահության նախարարության աշխատակիցները:

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման արդյունքում ՀՀ 2021 թվականի պետական բյուջեի եկամուտներում և ծախսերում փոփոխությունը կատարվում է 556,0 մլն դրամի չափով:

**Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

Նախագծի մշակման համար կիրառված իրավական ակտերն են` «Հայաստանի Հանրապետության 2021 թվա­կանի պետական բյուջեի մա­սին» օրենքը և ՀՀ կառավարության 2020 թվականի դեկտեմբերի 30-ի N 2215-Ն որոշումը:

**Ռազմավարական փաստաթղթերի հետ նախագծի կապի մասին**

Նախագիծը բխում է ՀՀ Կառավարության 2021-2026թթ. Ծրագրի «4.5 Առողջապահություն» կետի 2-րդ և 7-րդ պարբերություններից: Անհրաժեշտ գումարի հատկացումը կապահովի շահառուներին մատուցվող ոչ վարակիչ հիվանդությունների, մոր և մանկան առողջության պահպանման բժշկական օգնության ծառայությունների առավել հասանելիությունը և մատչելիությունը: